《冬至咏雪》
明代·黎贞

朔风吹雪如云堆，飘飘飞绕从天来。妆成世界似银海，举目万天无纤埃。

我家在南粤，穷冬不见雪。离明淑气地所钟，万类欣欣总和悦。

去年辞家来帝京，扁舟暂泊浔阳城。匡庐插天几千仞，琼楼玉宇浑蓬瀛。

万树梅花同一色，但闻清香不复识。蹇驴细步上云屏，照眼寒光灿岩隙。

五老峰头望故乡，南云漠漠江天长。悲歌慷慨下山去，雪风凛凛吹征裳。

今年东征赴辽海，驿路奔驰将半载。漫天复见雪花飞，人事亦随天意改。

严威砭骨寒入神，车摧牛死何纷纷。朔方幽都成肃杀，争似南国长如春。

呜呼南国亲舍天万天，早晚乘风赋归去。不用雪霜寒逼人，四时长在春风天。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。